U vezi točke pod rednim brojem 5 današnje, 19. redovne sjednice Gradskog vijeća Grada Labina koja glasi:

* Donošenje Odluke o izmjeni i dopuni Odluke o izradi izmjena i dopuna Prostornog plana uređenja Grada Labina (V. Izmjene i dopune)

vijećnici (abecednim redom):

Željko Ernečić (SDP)

Darko Martinović (NZ)

Danijel Mohorović (SDP)

Tanja Pejić (NZ)

Jasminka Radolović (NLNM)

Neel Rocco (SDP)

Silvano Vlačić (NZ)

predlažu donošenje slijedećeg

**Z A K L J U Č K A**

**I.**

U cilju spriječavanja mogućih šteta koje neminovno nastaju kao posljedica donošenja nezakonitih odluka:

* **skida se *s*a dnevnog reda** 19. redovne sjednice Gradskog vijeća Grada Labina od 20. studenog 2018. godine *prijedlog* **Odluke o izmjeni i dopuni Odluke o izradi izmjena i dopuna Prostornog plana uređenja Grada Labina (V. Izmjene i dopune)**
* **i obustavljaju** se redom svi započeti postupci izrade i donošenja dokumenata prostornog uređenja: **UPU Šikuli, UPU TRP Prtlog 1, UPU TRP Prtlog 2, UPU Rabac, Izmjene i dopune UPU Labina i Presike, kao i Izrada V. izmjena i dopuna Prostornog plana uređenja Grada Labina**

iz razloga:

1. što je VISOKI UPRAVNI SUD Republike Hrvatske prihvatio inicijativu vijećnika SDP-a, NZ i NLNM Gradskog vijeća Grada Labina i u tijeku je postupak ocjenjivanja zakonitosti:
2. *Odluke o izradi izmjena i dopuna Prostornog plana uređenja Grada Labina („Službene novine Grada Labina“ broj 10/2016.) koju je donijelo Gradsko vijeće Grada Labina na sjednici održanoj dana 3. kolovoza 2016. godine,*
3. *Odluke o izmjeni i dopuni odluke o izradi izmjena i dopuna Prostornog plana uređenja Grada Labina („Službene novine Grada Labina“ broj 16/2017.) koju je donijelo Gradsko vijeće Grada Labina na sjednici održanoj dana 4. prosinca 2017. godine,*
4. *Odluke o izradi izmjena i dopuna Prostornog plana uređenja Grada Labina (V izmjene) („Službene novine Grada Labina“ broj 16/2017) koju je donijelo Gradsko vijeće Grada Labina na sjednici održanoj dana 4. prosinca 2017. godine,*
5. *Odluke o izradi urbanističkog plana uređenja turističko razvojnog područja PRTLOG 2 („Službene novine Grada Labina broj 15/2016.) koju je donijelo Gradsko vijeće Grada Labina na sjednici održanoj dana 4. studenog 2016. godine,*
6. što zbog propusta **i/ili** namjere **nisu ni** Upravni odjel za poslove gradonačelnika, gradskog vijeća i opće poslove **niti** Predsjednica Gradskog vijeća **obavijestili** Gradsko vijeće o zaprimljenom Pozivu VISOKOG UPRAVNOG SUDA Republike Hrvatske, poslovni broj: Usoz-28/18-2 od 9. svibnja 2018. godine iako je poziv bio upućen i na znanje Gradskom vijeću Grada Labina.

Radi se o Pozivu VISOKOG UPRAVNOG SUDA Republike Hrvatske kojim je od Grada Labina zatraženo da u roku od 15 dana dostavi izvješće u vezi pokrenutog postupka za ocjenu zakonitosti navedenih Odluka Grada Labina

1. što Gradonačelnik Grada Labina **nije** **podnio** Gradskom vijeću u propisanom zakonskom roku iz članka 85. stavak 2. Zakona o prostornom uređenju *Izviješće o zaključcima stručne analize zaprimljenih inicijativa u svrhu utvrđivanja osnovanosti pokretanja postupaka za izradu i donošenje ili izmjenu prostornih planova za 2017. godinu*,
2. što stručno upravno tijelo - nadležni Upravni odjel za prostorno uređenje, zaštitu okoliša i izdavanje akata za gradnju **nije** do 25. travnja 2018. godine - u zakonskom roku iz članka 203. Zakona o prostornom uređenju - **izradilo niti dostavilo na razmatranje** Gradskom vijeću *Izvješće o stanju u prostoru iz članka 39. stavak 2. Zakona*,
3. što se u postupcima izrade prostornih planova **ne poštuju** jasne smjernice i tumačenja koje je Povjerenik za informiranje uputio JLS, KLASA: 008-01/14-01/01, URBROJ: 401-01/13-16-01 od 21. prosinca 2016. godine **te se protivno** odredbi članka 4. Zakona o prostornom uređenju i članka 11. Zakona o pravu na pristup informacijama (Narodne novine broj: 25/13. I85/15.) - **ne provodi** postupak savjetovanja s zainteresiranom javnošću čime joj se uskraćuje legitimno pravo da bude uključena u ranu fazu izrade važnih odluka kao što su odluke o načinu korištenja prostora kao zajedničkog dobra, što podrazumijeva da bude upoznata sa nacrtom akata, da ima mogućnost istaknuti svoja mišljenja, davati prijedloge i primjedbe na nacrte akata te u konačnosti na njih dobiti odgovore,
4. što je Gradsko vijeće neosnovano uputilo Nacrt Krajobrazne osnova južnog priobalja Grada Labina u postupak savjetovanja s zainteresiranom javnosti obzirom da je po sili Zakona – odredbe članka 87. stavak 2. – prestala važiti *Odluka o izmjeni i dopuni odluke o izradi izmjena i dopuna Prostornog plana uređenja Grada Labina („Službene novine Grada Labina“ broj 16/2017.) 4. prosinca 2017. godine kojom je bila propisana izrada.*

**II.**

Slijedom iznijetog u točki I. ovog Zaključka, a radi unapređenja stanja u oblastima uređenja naselja i stanovanja kao i u prostornom i urbanističkom planiranju koje predstavljaju okosnicu samoupravnog djelokruga poslova lokalnog značaja kojima se neposredno ostvaruju prava građana, traži se:

1. da Gradonačelnik Grada Labina podnese Gradskom vijeću Grada Labina najkasnije do konca 2018. godine, ***Izvješće*** iz članka 85. stavka 2. Zakona o prostornom uređenju *o zaprimljenim inicijativama za izradu i donošenje odnosno izmjene i dopune prostornih planova kao i o zaključcima stručne analize zaprimljenih inicijativa u svrhu utvrđivanja osnovanosti pokretanja postupaka za izradu i donošenje ili izmjenu i dopunu prostornih planova*:

 - za 2018. godinu

 - za 2017. godinu

 - i za razdoblje 2011. - 2017. godine.

1. da Gradonačelnik Grada Labina naloži Upravnom odjelu za prostorno uređenje, zaštitu okoliša i izdavanje akata za gradnju da radi izvršenja obveze koja je propisana u članku 39. stavak 2. Zakona, najkasnije do konca 2018. godine izradi i podnese Gradskom vijeću na razmatranje ***Izvješće o stanju u prostoru*** koje će sukladno članku 40. stavak 1. Zakona sadržavati:

- polazišta,

- analizu i ocjenu stanja i trendova prostornog razvoja,

- analizu provedbe prostornih planova i drugih dokumenata koji utječu na

 prostor,

- prijedloge za unaprjeđenje prostornog razvoja s osnovnim preporukama

 mjera za iduće razdoblje,

- te obvezne prostorne pokazatelje i drugo u vezi s praćenjem stanja u

području prostornog uređenja sukladno Pravilniku o sadržaju i obveznim pokazateljima izvješća o stanju u prostoru (Narodne novine broj: 48/2014. i 19/2015.)

1. hitna izrada i objava **pročišćenog teksta** Prostornog plana uređenja Grada Labina

(„Službene novine Grada Labina“ broj: 15/04., 4/05., 17/07., 9/11. i 1/12.) sukladno Zakonu, Statutu Grada Labina i Poslovniku Gradskog vijeća Grada Labina radi jasnoće i preglednosti važećih odredbi u postupcima njihove primjene prilikom odlučivanja o ostvarivanju prava građana i pravnih subjekata te u postupcima koji bi se ubuduće provodili radi eventualnih izmjena i dopuna,

1. hitna izrada i objava **pročišćenog teksta** svih ostalih prostornih planova Grada Labina koji su na snazi i primjenjuju se, a mijenjani su i dopunjavani nakon donošenja, sve sukladno sukladno Zakonu, Statutu Grada Labina i Poslovniku Gradskog vijeća Grada Labina.

**III.**

U slučaju ne usvajanja i ne donošenja ovoga Zaključka na ovoj redovnoj sjednici kao i u slučaju donošenja a ne izvršenja u cjelosti točke II. ovoga Zaključka i u utvrđenim rokovima, zatražit će se od nadležnog Ministarstva provođenje nadzora nad provedbom Zakona o prostornom uređenju i propisa donesenih na temelju Zakona sukladno članku 180. Zakona o prostornom uređenju.

**IV.**

Ovaj se Zaključak objavljuje u Službenim novinama Grada Labina i zbog njegove osobite važnosti stupa na snagu prvi dan nakon njegove objave.